На основу члана 76. Закона о култури („Службени гласник Републике Србије“, бр. 72/09, 13/16 и 30/16-испр.), Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС“, бр. 105/16 и 112/17) и члана 47. став 1. тачка 3. Статута Града Новог Сада-пречишћен текст ("Службени лист Града Новог Сада", број 43/08), Градоначелник Града Новог Сада

***расписује***

**Ј А В Н И К О Н К У Р С**

**за избор пројеката у култури који представљају значајна остварења у области**

**књижевног стваралаштва и издаваштва у 2019. години.**

**I** Јавни конкурс се расписује за избор пројеката у култури који представљају значајна остварења у области књижевног стваралаштва и издаваштва, а који се суфинансирају средствима из буџета Града Новог Сада, у складу са Одлуком о буџету Града Новог Сада за 2019. годину ("Службени лист Града Новог Сада", број 58/18).

**II ОПШТИ УСЛОВИ КОНКУРСА**

Право учешћа на Јавном конкурсу имају установе, уметничка и друга удружења регистрована за обављање делатности културе и издаваштва, као и други субјекти у култури, осим установа културе чији је оснивач Град Нови Сад.

**III** **Учесник на Јавном конкурсу може да конкурише за суфинансирање:**

- ауторских права за књиге и часописе,

- трошкова припреме (дизајн, откуп ауторских права за илустративни

материјал, трошкова оригиналних текстова, превода и слично), и

- трошкова штампе.

**IV** **Избор пројеката врши се на основу следећих општих критеријума:**

1. Усклађеност са основним принципима и циљевима Стратегије културног развоја Града Новог Сада

2. Квалитет и садржајна иновативност пројекта

3. Капацитети потребни за реализацију пројекта и то:

- стручни, односно уметнички капацитети, и

- неопходни ресурси

4. Финансијски план – разрађеност, усклађеност са планом активности пројекта, економичност и укљученост више извора финансирања

5. Степен утицаја пројекта на квалитет културног живота заједнице.

**Посебни критеријуми за избор пројеката:**

**1.** **За избор пројеката који представљају значајна остварења у области књижевног стваралаштва и издаваштва**:

- да је прво издање књиге,

- да књига има уметничку, књижевну и научну вредност,

- да постоји културни и јавни интерес за издавање књиге,

- да је књига оригинално и креативно дело, и

- да промовише културу Града Новог Сада и његово културно наслеђе.

**2.** **За избор пројеката који представљају значајна остварења у области**

**издавања часописа:**

- да је часопис из области културе, уметности и других друштвених наука,

- да постоји значај часописа у културној јавности,

- да часопис по свом садржају испуњава вредносне и естетске критеријуме, и

- да постоји континуитет у излажењу часописа.

**V** **НАЧИН ПРИЈАВЉИВАЊА НА КОНКУРС:**

1. **Електронска пријава -** на званичном сајту Градске управе за културу [www.kultura.novisad.rs](http://www.kultura.novisad.rs) обавезна је електронска пријава у делу КОНКУРСИ. Након пријаве корисник добија јединствени број пријаве.

2. **Образац пријаве** који сте послали електронским путем, са обавезном документацијом предати на писарници Градске управе, Трг слободе 1, Нови Сад или послати поштом са наведеним бројем електронске пријаве.

**VI Уз попуњени образац Пријаве на Јавни конкурс, учесници на конкурсу**

**подносе документацију и Пројекат који садрже:**

- основне податке о учеснику на конкурсу (назив, седиште, матични број и

порески идентификациони број),

- доказ да су регистровани за обављање културне и издавачке делатности,

- документ о правном статусу издавача (фотокопију Решења о регистрацији

код надлежног органа - основног Решења и евентуалних измена),

- копију обрасца оверених потписа лица овлашћених за заступање правног лица,

- детаљан синопсис и садржај дела код објављивања књиге,

- белешку о аутору дела, преводиоцу и редактору, писцу предговора (поговора) код објављивања књиге,

- рок за реализацију пројекта,

- податке о графичкој опреми и дизајну, код објављивања књиге и часописа,

- резиме једне стручне рецензије дела, код објављивања књиге,

- детаљан опис концепције часописа и учесталост излажења часописа,

- детаљан финансијски план пројекта, правилно попуњен у табели Пријаве (преглед појединачних активности које се предвиђају пројектом, са спецификацијом износа укупно потребних средстава за реализацију тих активности, износа средстава која се траже из буџета Града, износа сопствених средстава и износа средстава из других извора),

- податке о одговорној особи за реализацију пројекта и коришћење средстава,

- изјаву о прихватању обавезе потписника/корисника средстава из буџета Града (саставни део Пријаве).

**VII**  **Образац Електронске пријаве на Јавни конкурс се може преузети са званичног сајта Градске управе за културу** [**www.kultura.novisad.rs**](http://www.kultura.novisad.rs)**.** Електронска пријава је oбавезна.

**VIII** Пријаве на Јавни конкурс са пратећом документацијом подносе се лично, на обрасцу пријаве који је саставни део конкурсне документације, у затвореној коверти, у писарници Градске управе за опште послове, Трг слободе 1, Нови Сад, или путем поште препорученом пошиљком, на наведену адресу, са назнаком: Градска управа за културу Града Новог Сада - Јавни конкурс за избор пројеката у култури који представљају значајна остварења у области књижевног стваралаштва и издаваштва у 2019. години.

Сваки пројекат истог подносиоца мора бити послат као посебна пошиљка.

**IX** Пријаве на Јавни конкурс подносе се у року од 30 дана од дана објављивања конкурса у дневном листу „Дневник“.

Последњи дан за подношење пријава је **28. фебруар 2019. године.**

Конкурсна документација се не враћа.

**X** Поступак Јавног конкурса спровешће Комисија.

**XI** Комисија неће разматрати неблаговремене и непотпуне пријаве на Јавни конкурс, пријаве које нису попуњене на прописаном обрасцу, пријаве упућене факсом или електронском поштом, као и пријаве оних учесника на конкурсу, који су у претходној години остварили право на суфинансирање пројеката средствима из буџета Града, а нису поднели Извештај о реализацији пројекта из претходне године, или су поднели непотпун Извештај (нису оправдана додељена финансијска средства из буџета Града).

**ХII ПОСЕБНИ УСЛОВИ КОНКУРСА**

Подносилац пријаве може да учествује на Јавном конкурсу са **највише 3 (три) пројекта.**

**Образац Пријаве се подноси у 4 (четири) примерка, а приложена документација у 1 (једном) примерку.**

**XIII** Позивају се удружења у култури заинтересована за учешће у раду комисије да се писаним путем обрате Градској управи за културу. Уз предлог за чланове комисије, доставити и професионалну биографију предложеног лица. Предлоге слати до закључења Конкурса.

Додатне информације се могу добити у Градској управи за културу на телефон 021/451-719 од 12 до 14 часова или на mail: [**kultura@uprava.novisad.rs**](mailto:kultura@uprava.novisad.rs)